Suresh 114 Views
మాజీ టెస్ట్‌ కెప్టెన్లకు ఘన సన్మానం
కాన్పూర్‌: ప్రస్తుత భారత టెస్టు క్రికెట్‌ జట్టుపై బ్యాటింగ్‌ లెజెండ్‌ సచిన్‌ ప్రశంసలు కురిపించాడు.కాగా రాబోయే దశాబ్దకాలం పాటు కోహ్లీ నేతృత్వంలోని భారత జట్టు ప్రపంచ క్రికెట్‌ను శాసిస్తుందని చెప్పడంలో ఎటువంటి సందేహం లేదన్నాడు.కాన్పూర్‌లో జరుగనున్న 500 టెస్ట్‌ మ్యాచ్‌కి సచిన్‌ హాజరయ్యాడు.ఈ సందర్భంగా బిసిసిఐ టివికి ఇచ్చిన ఇంటర్వ్యూలో సచిన్‌ మాట్లాడుతూ ప్రస్తుతం మన జట్టు చాలా బాగుందన్నాడు.ఇప్పుడు టెస్టు క్రికెట్‌ ఆడుతున్న వారిలో అందరూ యువ ఆటగాళ్లేనని,వీరంతా ఫిట్‌గా ఉంటే 8 నుంచి 10 సంవత్సరాలు ఇదే జట్టుని చూస్తా మని సచిన్‌ వెల్లడించాడు. కాగా ఇప్పుడు ప్రపంచ క్రికెట్‌ను శాసించే సత్తా టీమిండయాకు ఉందని,ఇక క్రికెట్‌లో బ్యాట్స్‌మెన్‌ హవా పెరిగిపోతుందని,దీనికి అడ్డుకట్ట వేసి బ్యాటింగ్‌,బౌలింగ్‌లను బ్యాలెన్స్‌ చేయాల్సిన బాధ్యత క్రికెట్‌ పెద్దలపై ఉందని సచిన్‌ పేర్కొన్నాడు.సత్తా ఉన్న ఆటగాళ్లు మన సొంతమని దీంతో పాటు జట్టులో సమతుల్యం అమోఘమని సచిన్‌ కోహ్లీ సేనను కొనియాడాడు.టీమిండియా 500వ టెస్టు మ్యాచ్‌ ఆడటం ఎంతో అనుభూతినిస్తుందని, ఎంతో మంది హీరోలు ఇక్కడ ఎదిగారని, చరిత్రలో భాగమైనందుకు రాబోయే తరాలకు ఆదర్శంగా నిలిచినందుకు ఎంతో సంతోషంగా ఉందని సచిన్‌ పేర్కొన్నాడు.కాగా భారత జట్టు ఆడిన 500 టెస్టు మ్యాచ్‌ల్లో క్రికెట్‌ లెజెండ్‌ 40 శాతం అంటే 200 టెస్ట్‌ మ్యాచ్‌లు ఆడాడు.ఇక భారత జట్టు చారిత్రాత్మక 500వ టెస్ట్‌ మ్యాచ్‌ని పురస్కరించుకుని బిసిసిఐ మాజీ కెప్టెన్లను సన్మానించింది. కాగా ఉత్తర ప్రదేశ్‌ క్రికెట్‌ అసోసియేషన్‌ అధ్యక్షుడు రాజీవ్‌ శుక్లా ఆధ్వర్యంలో భారత్‌ జట్టుకు సేవలందించిన మాజీ టెస్ట్‌ కెప్టెన్లను సత్కరించారు.
ఈ సన్మానం అందుకున్న భారత టెస్ట్‌ జట్టు మాజీ కెప్టెన్లలో అజిత్‌ వాడేకర్‌, కపిల్‌దేవ్‌, గవాస్కర్‌, వెంగసర్కార్‌, శ్రీకాంత్‌, రవిశాస్త్రి, అజహరుద్దీన్‌, సచిన్‌, గంగూలీ, కుంబ్లే,ధోనీలు ఉన్నారు.న్యూజిలాండ్‌తో కాన్పూర్‌లోని గ్రీన్‌పార్క్‌ స్టేడియంలో ఆరంభమయ్యే తొలి టెస్టుకు ముందు ఈ సన్మాన కార్యక్రమాన్ని ఏర్పాటు చేశారు.ప్రపంచ క్రికెట్‌ చరిత్రలో టెస్ట్‌ హోదా సంపాదించిన ఆరవ జట్టుగా గుర్తింపు పొందిన భారత్‌ 1932లో లార్డ్స్‌ మైదానంలో ఇంగ్లండ్‌తో తొలి టెస్టు ఆడింది. ఆనాటి నుంచి ఈనాటి వరకు భారత టెస్టు జట్టుకు 32 మంది కెప్టెన్లుగా వ్యవహరించారు.భారత టెస్టు కెప్టెన్లలో సికె నాయుడు మొదలుకొని,కోహ్లీ వరకు భారత టెస్టు జట్టుకు సారథులుగా చేశారు.ఇప్పటి వరకు క్రికెట్‌ చరిత్రలో ఇంగ్లండ్‌ 976 టెస్టు మ్యాచ్‌లతో తొలి స్థానంలో ఉండగా,ఆస్ట్రేలియా 791 టెస్టు మ్యాచ్‌లతో రెండవ స్థానంలో ఉంది. ఘనంగా సన్మానం టీమిండియా మాజీ కెప్టెన్‌ సచిన్‌ను భారత 500వ మ్యాచ్‌ సందర్బంగా కాన్పూర్‌లో గ్రీన్‌పార్క్‌ మైదానంలో ఉత్తర ప్రదేశ్‌ గవర్నర్‌ రామ్‌ నాయక్‌ సత్కరించారు.కాగా బిసిసిఐ అధ్యక్షుడు అనురాగ్‌ ఠాకూర్‌ కూడా ఉన్నారు.కాగా రవిశాస్త్రికి కూడా రామ్‌నాయక్‌,ఐపిఎల్‌ చైర్మన్‌ రాజీవ్‌ శుక్లా మెమెంటో ప్రదానం చేసి సత్కరించారు. అనురాగ్‌ ఠాకూర్‌ ఈ కార్యక్రమంలో పాల్గొన్నారు.ఈ క్రమంలో ధోనీ,కోహ్లీలను కూడా వీరు సన్మానం చేశారు. కాగా భారత్‌ 500 టెస్టు మ్యాచ్‌కు సచిన్‌,గంగూలీ భారత క్రికెట్‌ జట్టు వన్డే,టి20 కెప్టెన్‌ ధోనీలు హాజరయ్యారు.కాగా మ్యాచ్‌కు ప్రేక్షకులతో కలిసి వీరు ఆసక్తిగా తిలికించారు.టెస్ట్‌ కోసం బిసిసిఐ మైదానంలో ప్రత్యేకంగా ఏర్పాట్లు చేసింది.మ్యాచ్‌ను చూసేందుకు పలువురు ప్రముఖులను బిసిసిఐ ఆహ్వానం పలికింది. క్రికెట్‌ మైదానం అంతా సందడిగా కనిపిస్తుంది.చరిత్రలో నిలిచిపోయే మ్యాచ్‌ కావడంతో టీమిండియా కసిగా బ్యాటింగ్‌ చేసింది